Svako ima svoju ljubav / Balada iz naših dana
Svako ima svoju ljubav / Balada iz naših dana jeste druga singl ploča sarajevske pop pjevačice Alme Ekmečić, koju su zajednički objavili Radiotelevizija Sarajevo i Diskoton 1975. godine. Muziku za naslovnu pjesmu "Svako ima svoju ljubav" komponirao je Vojkan Borisavljević, aranžman je uradio Zvonimir Skerl, a tekst je napisao Filip Beli. Pjevačku izvedbu Alme Ekmečić pratio je Revijski Orkestar RTV Sarajevo kojim je dirigirao Ranko Rihtman. Prva javna izvedba ove pjesme bila je iste godine na festivalu Vaš šlager sezone. Naišla je na dobar prijem kod publike i često se mogla čuti na Radioteleviziji Sarajevo. Na B strani singl ploče je pjesma "Balada iz naših dana", koju je komponirao bivši gitarist Indexa Slobodan "Bodo" Kovačević, aranžman je uradio Slobodan Vujović, a tekst je napisala Maja Perfiljeva. Muzički gledano, naslovna pjesma "Svako ima svoju ljubav" komponirana u malo bržem ritmu pop muzike i šlagera pogodnom za nastupe na festivalima ove vrste muzike. Međutim, druga pjesma "Balada iz naših dana" je laganija pop-rok balada sa zanimljivom "slide" tehnikom sviranja električne gitare Slobodana "Bode" Kovačevića po uzoru na Davida Gilmoura, britanskog rok gitaristu Pink Floyda, koji je koristio tu tehniku sviranja električne gitare na njihovom albumu iz 1973. The Dark Side of the Moon. Dizajn za omot singl ploče uradio je Branislav Petković. U obje pjesme osjeća se stvaralački polet, te ljepota melodija i tekstova u pjesmama koja je bila jedna od glavnih značajki sarajevske pop rok muzičke scene iz druge polovine 1960-ih i prve polovine 1970-ih. Alma Ekmečić je svojom drugom singl pločom potvrdila svoje pjevačke kvalitete i istaknuto mjesto među ženskim pripadnicama sarajevske škole pop roka iz 1970-ih.